Peipsil on kaks täiesti iseseisvat nime. Neist eesti Peipsi on üks iidsemaid kohanimesid meie alal, pärinedes arvatavasti esimestena mandrijää alt vabanenud Eesti asustanud põhjapõdraküttide keelest. Hiljem, I aastatuhande lõpus, jõudsid Peipsi lähistele slaavlased, kes andsid siinsetele soomeugri hõimudele nime tshud, tshudõ; sellest ka järve venekeelne nimi Tshudskoje ozero; seega siis tshuudide järv, tshuudide maa järv (järv tshuudide maal).